text: [{"text_idx": "#000000", "text": "Sto\u0301r bygging fer fram a\u0301 \u00f8kinum, har Ri\u0301kissju\u0301krahu\u0301si\u00f0 stendur. Ny\u0301ggir bygningar eru komnir undan kavi\u00f0, og tu\u0301 f\u00e6rt eyga a\u0301 sto\u0301rt, gult skelti hja\u0301 byggifyrit\u00f8kuni vi\u00f0 or\u00f0unum \u201cVi bygger for livet\u201d. Or\u00f0, i\u00f0 helst eisini meinast symbolskt og sipa til ta uppga\u0301vu, sum Ri\u0301kissju\u0301krahu\u0301si\u00f0 hevur. Gomlu bygningarnir eru ni\u00f0urrivnir, og ny\u0301ggir eru komnir undan kavi.\nMen a\u0301 myndini, sum eg to\u0301k hendan dagin, situr eisini hin navnframi Niels R. Finsen, og grundar. Talan er um standmyndina av kenda l\u00e6knanum, sum i\u0301 1903 fekk Nobelhei\u00f0ursl\u00f8n fyri at fremja eitt slo\u0301bro\u0301tandi arbei\u00f0i innan stra\u0301luvi\u00f0ger\u00f0. Sja\u0301lvur hev\u00f0i hann ringa heilsu og doy\u00f0i bert 43 a\u0301ra gamal. Men hann sto\u0301\u00f0 fyri einum vi\u0301sindaligum framstigi og var vi\u00f0 at \u201cbyggja fyri li\u0301vi\u00f0\u201d."}, {"text_idx": "#000001", "text": "Vit f\u00f8royingar hava hug at kanna okkum hendan a\u0301hugaverda mann, ti\u0301 hann vaks upp i\u0301 F\u00f8royum og livdi i\u0301 ti\u0301\u00f0arskei\u00f0inum 1860 til 1904. Hann var amtmanssonur. Hetta er um sama mundi\u00f0, sum ein annar ma\u00f0ur gj\u00f8rdi eitt slo\u0301bro\u0301tandi arbei\u00f0i i\u0301 F\u00f8royum, skotski tru\u0301bo\u00f0arin William G. Sloan, sum hev\u00f0i l\u00e6rt seg danskt, ti\u0301 f\u00f8royska skriftma\u0301li\u00f0 ikki ta\u0301 var komi\u00f0 fyri seg. Sloan var ju\u0301 barnavinur, sum ofta sang fyri b\u00f8rnunum, og tiltiki\u00f0 er, at hann plagdi at leggja hond si\u0301na a\u0301 h\u00f8vd teirra og siga \u201ctro pa\u030a Jesus\u201d.\nHo\u0301ast aldursmunin hava teir ba\u0301\u00f0ir, Sloan og Finsen, kenst. Ta\u00f0 framgongur av bo\u0301k eftir danska l\u00e6knanum Anker Aggerbo, sum hevur skriva \u00e6vis\u00f8gu um Finsen. Har umtalar Aggerboe William G. Sloan, og sigur m.a. fra\u0301, hvussu Sloan var eins og ein \u201cPater Familias\u201d i\u0301 Havnini, sum ofta to\u0301k i\u0301mo\u0301ti fer\u00f0afo\u0301lki ni\u00f0ri vi\u00f0 lendingina. Og hann veit at siga, at einafer\u00f0 vi\u0301sti Niels Finsen ein vakran tr\u00e6skur\u00f0 fyri Willam Sloan, sum hann hev\u00f0i gj\u00f8rt. Men samtalan hevur veri\u00f0 avbrotin, ti\u0301 \u2013 sum Aggerbo sigur fra\u0301 \u2013 i\u0301 ti\u0301 sama f\u00e6r Sloan eyga a\u0301 eina grind u\u0301ti i\u0301 fj\u00f8r\u00f0inum. Hann, altso Sloan, fer at ro\u0301pa \u201cgrindabo\u00f0\u201d og st\u00f8kkur i\u0301 i\u0301dni si\u0301num yvir i\u0301 hitt enska. Eitt d\u00f8mi um, hvussu skotski tru\u0301bo\u00f0arin hev\u00f0i gj\u00f8rt seg til eitt vi\u00f0 fo\u0301lki\u00f0 og hevur tiki\u00f0 lut i\u0301 gerandisdegi f\u00f8royinga."}, {"text_idx": "#000002", "text": "So Niels Finsen hevur kent og umgingist tann vinarliga, hvi\u0301tskeggjuta tru\u0301bo\u00f0aran, i\u00f0 var komin uttani\u0301fra\u0301, men gj\u00f8rdist ein by\u0301armynd i\u0301 Havn, ta\u0301 Finsen vaks til mans. Eftir loknan realsku\u0301la fo\u0301r Finsen a\u0301 Herlufsholm at ganga i\u0301 sku\u0301la, si\u0301\u00f0ani var hann i\u0301 I\u0301slandi og to\u0301k studentspro\u0301gv, og i\u0301 1882 fo\u0301r hann at lesa til l\u00e6kna i\u0301 Keypmannahavn. Vi\u00f0 ny\u0301ggju, slo\u0301bro\u0301tandi ljo\u0301svi\u00f0ger\u00f0um si\u0301num fekk hann seinni sto\u0301ran ty\u0301dning fyri l\u00e6knavi\u0301sindina, og vi\u00f0ger\u00f0ir hansar vo\u0301ru mongum til hja\u0301lp. Vit mugu a\u0301sanna, at ta\u00f0 eru no\u0301gvir h\u00e6ttir at \u201cbyggja fyri li\u0301vinum\u201d og gera mun fyri ta\u00f0 \u00e6ttarli\u00f0, sum vit eru ein partur av.\nOg so havi eg hug at leggja aftrat, at Niels R. Finsen hevur vissuliga veri\u00f0 ein av teim mongu b\u00f8rnum i\u0301 Havn, sum fekk k\u00e6rleiksfullu heilsanina hja\u0301 William G. Sloan \u201ctro pa\u030a Jesus\u201d."}]